Document ID: 32005D0124

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Φεβρουαρίου 2005
που επιτρέπει σε ορισμένα κράτη μέλη να χρησιμοποιήσουν πληροφορίες από άλλες πηγές, εκτός από τις στατιστικές έρευνες, στην έρευνα του 2005 για τη διάρθρωση των γεωργικών εκμεταλλεύσεων
[κοινοποιηθείσα υπό τον αριθμό Ε(2005) 284]
(Τα κείμενα στη δανική, γερμανική, εσθονική, αγγλική, φινλανδική, γαλλική, ολλανδική, σλοβενική και σουηδική γλώσσα είναι τα μόνα αυθεντικά)
(2005/124/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 571/88 του Συμβουλίου, της 29ης Φεβρουαρίου 1988, για τη διοργάνωση κοινοτικών ερευνών σχετικά με τη διάρθρωση των γεωργικών εκμεταλλεύσεων (1), και ιδίως το άρθρο 8 παράγραφος 2,
Εκτιμώντας τα ακόλουθα:
(1)
Κατά τον καθορισμό των προς εξέταση χαρακτηριστικών πρέπει να καταβάλλεται προσπάθεια για το μεγαλύτερο δυνατό περιορισμό του φόρτου των απαντώντων στην έρευνα. Σύμφωνα με το άρθρο 8 παράγραφος 2 του κανονισμού (ΕΟΚ) αριθ. 571/88, ορισμένα κράτη μέλη ζήτησαν από την Επιτροπή να τους επιτρέψει να χρησιμοποιήσουν, στην έρευνα του 2005 για τη διάρθρωση των γεωργικών εκμεταλλεύσεων, για ορισμένα χαρακτηριστικά, πληροφορίες που είναι ήδη διαθέσιμες από άλλες πηγές, εκτός από τις στατιστικές έρευνες.
(2)
Τα αποτελέσματα των ερευνών για τη διάρθρωση της γεωργίας έχουν μεγάλη σημασία για την κοινή γεωργική πολιτική. Είναι απαραίτητη η διατήρηση υψηλής ποιότητας πληροφόρησης και, επομένως, η χρήση δεδομένων από άλλες πηγές, εκτός από τις στατιστικές έρευνες, μπορεί να γίνει δεκτή μόνο εάν τα δεδομένα αυτά είναι εξίσου αξιόπιστα με τα δεδομένα των στατιστικών ερευνών.
(3)
Τα κράτη μέλη που έχουν ζητήσει από την Επιτροπή να τους επιτρέψει να χρησιμοποιούν δεδομένα από άλλες πηγές, εκτός από τις στατιστικές έρευνες, έχουν υποβάλει στην Επιτροπή τεχνικό φάκελο σχετικά με την καταλληλότητα και την ακρίβεια των πηγών αυτών. Μετά την εξέταση του εν λόγω τεχνικού φακέλου, χορηγούνται οι άδειες τις οποίες έχουν ζητήσει τα κράτη μέλη.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής γεωργικών στατιστικών που συστάθηκε με την απόφαση 72/279/ΕΟΚ του Συμβουλίου (2),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Επιτρέπεται στα κράτη μέλη τα οποία απαριθμούνται στο παράρτημα να χρησιμοποιήσουν πληροφορίες που είναι ήδη διαθέσιμες από άλλες πηγές, εκτός από στατιστικές έρευνες, για την έρευνα του 2005 σχετικά με τη διάρθρωση της γεωργίας, για ορισμένα χαρακτηριστικά.
Οι εν λόγω πηγές καθορίζονται στο παράρτημα.
2. Τα ενδιαφερόμενα κράτη μέλη λαμβάνουν τα απαραίτητα μέτρα για να διασφαλίσουν ότι οι πληροφορίες αυτές έχουν τουλάχιστον την ίδια ποιότητα με τις πληροφορίες που λαμβάνονται από στατιστικές έρευνες. Υποβάλλουν έκθεση στην οποία αξιολογούν την ποιότητα αυτών των πηγών πληροφοριών.
Άρθρο 2
Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στη Δημοκρατία της Εσθονίας, στο Βασίλειο των Κάτω Χωρών, στη Δημοκρατία της Αυστρίας, στη Δημοκρατία της Σλοβενίας, στη Δημοκρατία της Φινλανδίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 10 Φεβρουαρίου 2005.

Labels: 18
19
6